Skutočná radosť z Vianoc pramení z pomalého odkrývania najväčšieho daru, aký nám Boh dal – Ježiša Krista. Vďaka Asheritahiným nádherným zamysleniam a modlitbám ho budete postupne spoznávať z rôznych uhlov pohľadu. Už sa neviem dočkať, keď si knihu prečítame s deťmi!

Christine Hooverová,

spisovateľka

V dobe, keď mnohým kresťanom uniká podstata Vianoc, pretože sa nechali pohltiť vírom očakávaní a povinností, nás Asheritah upriamuje na toho, ktorý nám priniesol radosť spásy. Príprava na slávenie Vianoc s touto knihou bude rodinnou udalosťou.

Mike Castelli,

pastor zboru The Chapel in Green

Kniha Odkrývanie Ježišových mien je pre čitateľov darom. Vďaka jednotlivým zamysleniam budete čoraz hlbšie chápať, kto je Ježiš a prečo ho treba oslavovať nielen v adventnom období, ale v každom období života. K tejto knihe sa budete vracať rok čo rok. Pochopenie Ježišových mien vám pomôže plnšie prežívať jeho lásku. On je Svetlom sveta, Kniežaťom pokoja, Božím Baránkom.

Kris Camealyová,

spisovateľka

Americký originál

UNWRAPPING THE NAMES OF JESUS: © 2014, 2017 Asheritah Ciuciu

Vydavateľ:

All rights reserved. This edition published by arrangement with Rodale Books, an imprint of Random House, a division of Penguin Random House LLC. Published in association with Yates & Yates.

Slovenské vydanie:

© 2023 KUMRAN, s. r. o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad: Zuzana Vengliková

Jazyková korektúra: Zuzana Guričanová

Zodpovedný redaktor: Eva Štrbová

Obálka a grafická úprava: Štefan Talarovič, Ľudmila Králiková

Originál obálky: © Connie Gabbert Design and Illustration

Foto na obálke: © 2017 by Pearl / Lightstock (55051)

Originál vnútra: Smartt Guys design

Tlač: Těšínské papírny, s. r. o.

Prvé vydanie: ISBN 978-80-89993-84-0

Vytvorenie elektronickej verzie Dibuk, s. r. o., 2023

Všetkým,

ktorí túžia znovu zažiť radosť z Vianoc,

a mojim rodičom,

ktorí mi vštepili lásku k Ježišovi.

Ak nie je uvedené inak, biblické citáty sú v tejto knihe citované podľa: Biblia. Slovenský ekumenický preklad s deuterokánonickými knihami. Banská Bystrica: Slovenská biblická spoločnosť, 2008.

Iné použité preklady:

SSV – katolícky preklad Biblia. Sväté písmo Starého a Nového zákona zverejnený na webovej stránke www.biblia.ssv.sk, ktorú vydáva Spolok sv. Vojtecha;

NPK – preklad Nádej pre každého zverejnený na webovej stránke https://www.biblegateway.com/versions/N%C3%A1dej-pre-kazd%C3%A9ho-NPK/. Medzinárodná biblická spoločnosť, 1993.

PREČO SLÁVIME ADVENT?

U nás doma sme nedodržiavali žiadne adventné zvyky.

Jediné, na čo som sa v súvislosti s Vianocami tešila, bolo kladenie čižiem do okna na svätého Mikuláša (obľúbená rumunská tradícia) a spievanie vianočných kolied na Štedrý deň. Kupovanie darčekov mi nikdy nešlo a zdobenie stromčeka sa obyčajne končilo rodinnou hádkou.

Vianoce vo mne dlhý čas vyvolávali úzkosť, jednak pre spomienky z detstva a jednak pre šialený tlak, ktorý na seba vyvíjame, aby sme rodine zaistili dokonalé sviatky. Natoľko sa nechávame pohltiť prípravami, že deň Narodenia Pána nás doslova zaskočí. Potom sa cítime previnilo, že v deň, keď máme sláviť jeho narodenie, necítime k nemu viac vrúcnych citov.

NAJKRAJŠÍ ČAS V ROKU?

Veľkú časť adventného obdobia trávime vytváraním vianočnej idylky: pečieme medovníčky, posielame pohľadnice, vešiame svetielka a ozdoby, počúvame koledy, chodíme na vianočné večierky. Ale čo robíme pre to, aby sme sa na Vianoce pripravili aj po duchovnej stránke?

Väčšina kresťanov sa zhodne na tom, že Vianoce sú v prvom rade o Ježišovi, ale nakoľko sa to odráža v ich diároch? Povinnosti súvisiace so sviatkami nám zaberajú toľko času, že nás tento „najkrajší čas v roku“ môže prevalcovať: na jednej strane sa cítime preplnení, na druhej strane prázdni.

Áno, sčasti za to môže konzumizmus a zaneprázdnenosť. No možno je to i tým, že nás nikto nenaučil, ako sa v tomto období zamerať na Ježiša srdcom. Práve uprostred zhonu predvianočných príprav nás adventné obdobie pozýva osvojiť si jednoduchý návyk oslavovať a chváliť Ježiša.

OPRÁŠME STAROBYLÚ TRADÍCIU

S adventnými tradíciami som sa po prvý raz stretla na vysokej škole a musím sa priznať, že sa mi spočiatku zdali čudné. Načo všetky tie sviece? spytovala som sa v duchu, sediac v zadnej lavičke kostola, odkiaľ som pozorovala, ako malé dieťa vpredu zapaľuje vysoké fialové sviece na adventnom venci. Okrem toho, že tento malý obrad predstavoval riziko vzniku požiaru, sprevádzalo ho nudné čítanie ťažko zrozumiteľných textov, ktoré ma veru pri srdci nezahriali. V nasledujúcich rokoch som však nadobudla dojem, že ma advent sprevádza na každom kroku. Možno to bolo mojou zvýšenou vnímavosťou naň, ale toto obdobie roka natoľko vzbudilo moju zvedavosť, že som sa rozhodla zistiť o ňom viac.

Advent znamená „príchod“ (z latinského adventus) a označuje obdobie radostných príprav na slávenie Ježišovho prvého príchodu. Súčasne sa spája s horlivým očakávaním jeho druhého príchodu, pri ktorom nastolí svoje kráľovstvo. A do tretice ide o oslavu jeho prítomnosti medzi nami prostredníctvom prisľúbeného Ducha Svätého.

Určiť presný dátum, keď cirkev zaviedla slávenie adventu, síce nedokážeme, zato vieme, že prvé zmienky o dodržiavaní tohto obdobia príprav pochádzajú zo 6. storočia, hoci isté náznaky nachádzame už v roku 380, v čase synody v španielskej Zaragoze.1 Prežívanie adventu sa v jednotlivých kresťanských cirkvách líši, no vo všeobecnosti ide o štvortýždňovú prípravu na slávenie Ježišovho narodenia.

Počas reformácie niektorí protestanti znižovali význam kresťanského liturgického kalendára, aby sa jasne vyhradili voči Katolíckej cirkvi. Tým sme však stratili časť bohatstva ranej cirkvi. Ako podotýka Philip Meade: „Hoci je správne nezotrvávať v minulosti, mali by sme si vážiť a oceňovať význam toho, čo cirkev praktizuje už stovky rokov.“2 Keďže advent nás môže podnietiť rozjímať nad Písmom a hlbšie prežívať vianočné sviatky, je cenným obohatením našich vianočných tradícií. Mnohé evanjelikálne cirkvi to už pochopili a advent začlenili do vianočného programu svojich zborov.

Advent sa v západnej cirkvi začína štvrtou nedeľou pred Vianocami a vrcholí na Štedrý deň. K najčastejším adventným zvyklostiam patrí adventný kalendár, denné zamyslenia a adventný veniec so štyrmi sviecami, z ktorých každá predstavuje určitú tému a postupne sa zapaľujú v každú adventnú nedeľu. Témy jednotlivých týždňov adventu sa líšia, ale zvyčajne sú to tieto: nádej (alebo prisľúbenie), príprava (alebo očakávanie), radosť (alebo pokoj) a láska (alebo poklona).

Postupne som myšlienku adventu prijala za svoju a začlenila som ho do svojej duchovnej prípravy na Vianoce. V jeden rok, keď som premýšľala nad Ježišovými menami, ktoré zaznievajú vo vianočných koledách, som si uvedomila, že skôr ako budem jeho narodenie sláviť s ostatnými veriacimi, potrebujem ho chváliť za to, kým je, v súkromí svojho domova. Každodenné rozjímanie nad iným Ježišovým menom síce nepatrí medzi tradičné adventné aktivity, avšak mňa naučilo chváliť Ježiša spôsobom, aký som dovtedy nezažila. Rozjímať nad jeho menami bolo ako otáčať brúsený diamant v slnečnom svetle: Žasla som nad jednotlivými stránkami jeho osobnosti, z ktorých každá je sama osebe nádherná, ale keď ich spojíme dohromady, vznikne fascinujúci obraz Božieho Syna, ktorý sa pre nás stal človekom. Počas toho adventu som sa cítila ako Dávid, ktorý deň čo deň s obdivom hľadel na Pánovu krásu a tešil sa z toho, že smie zotrvávať v jeho prítomnosti (Ž 27, 4).

S každým ďalším menom, nad ktorým som rozjímala, vo mne rástlo vzrušené očakávanie Štedrého dňa. Darčeky, večierky a vianočné pečivo ustúpili do úzadia a ich miesto zaujala dráma Kristovho narodenia. Keď som na Štedrý deň prišla na bohoslužbu slávenú pri svetle sviec, srdce sa mi pri pohľade na jasličky rozjasalo. Toto bol okamih, na ktorý som čakala. Na toto ma pripravoval advent. Toto bol zmysel Vianoc. Ten nádherný, hlboký a veľkolepý okamih, keď večný Boh vstúpil kvôli nám do času a priestoru. S pohľadom upretým na jasličky som netrpezlivo očakávala začiatok bohoslužby, aby zo mňa mohol konečne vytrysknúť prúd chvály. V srdci mi zaznieval chorál veriacich, ktorí v uplynulých stáročiach žasli nad úžasným Božím darom a spoločne s Máriou hovorili: „Velebí moja duša Pána a môj duch zajasal v Bohu, mojom Spasiteľovi“ (Lk 1, 46 – 47).

AKO POUŽÍVAŤ TÚTO KNIHU

Duša každého z nás trpí stratou pamäti – zo dňa na deň zabúdame na to, kým Boh je a čo pre nás urobil. Aj ja si musím podobne ako vy každoročne pripomínať, kto je Ježiš a prečo je jeho narodenie takým zázrakom – nie preto, lebo mi to vyfučalo z hlavy, ale preto, lebo moje srdce prestáva žasnúť. Stará múdrosť hovorí, že všetko časom zovšednie, a, žiaľ, aj z môjho srdca sa vytráca úžas. Preto som napísala túto knihu: aby som vám i sebe pomohla rásť v poznaní a láske k Ježišovi. V súlade so slovami Jen Wilkinovej, že „srdce nemôže milovať to, čo myseľ nepozná“, som sa pokúsila podnietiť ku chvále srdce aj myseľ.3

Knihu som rozdelila do štyroch kapitol podľa týždňov adventu (Nádej, Príprava, Radosť a Láska). Každý týždeň sa začína nedeľnou liturgiou, ktorú môžete sláviť individuálne alebo s rodinou. Na každý deň týždňa pripadajú krátke úvahy o Ježišových menách spolu s výzvami a modlitbami, ktoré vás podnietia ku chvále, a s citátmi z Písma, ak by ste si o jednotlivých menách chceli naštudovať niečo viac. V knihe okrem toho nájdete nápady na aktivity, ktoré môžete robiť počas týždňa alebo v sobotu s cieľom zakomponovať tému daného týždňa do svojich vianočných príprav.

Dúfam, že kniha sa pre vás stane odrazovým mostíkom k hlbšej chvále. Nezáleží na tom, či sa nad jej textami budete zamýšľať dve minúty alebo dve hodiny; najpodstatnejšie je to, aby sa vaše srdce naladilo na Božiu prítomnosť v danej chvíli a počas dňa. Ponorte sa do hĺbky významu každého z Ježišových mien; možno vám v tom pomôžu piesne, modlitby či

Koniec ukážky